
    Luften i det halvmørke, innestengte rommet var tett. Kvinnens smerte var ubarmhjertig. De ringløse fingrene hennes krafset nesten umerkelig på lakenet. Gråblå øyne med bare svake antydninger til øyenbryn stirret matt mot takplatene. Pusten kom i anstrengte hiv. Lungene ble fremdeles fylt med livgivende luft, igjen og igjen. Umerkelig ble rytmen i åndedrettet langsommere, helt til kroppen lå urørlig. Hardheten i madrassen og upersonlige hender skulle aldri plage den forpinte kroppen igjen. En altomfattende og varig stans av alle hjernens funksjoner hadde funnet sted, og respirasjonen stoppet.


    Personen som sto stille ved siden av sengen tok ordløst farvel. Pekefingeren gled fjærlett langs kinnets innsunkne furer, fulgte dype rynker og kjære konturer. Et velkjent kart som ikke lenger pekte ut veien for noen. Strupen snørte seg sammen. Erindringer blafret forbi, enkelte krystallklare, andre i ferd med å bli vage.


    En plastpose på gulvet skjulte en etikettløs, brun medisinflaske. Nå var den tømt for alt innhold bortsett fra siste rest av en oppløsning. Skikkelsen i yttertøy grep posen, åpnet døren og trådte ut i den overfylte sykehuskorridoren. Bak gled døren til rom 305 på Sinsen sykehus i Oslo igjen.


    Besøkstiden var over. Travle personer i arbeidstøy med navneskilt blandet seg med alle dem som hastet hjem til middag. Lukten av kjøttboller i brun saus blandet med antiseptiske lukter fristet ingen. Gangen var fylt til randen med slitte skjermbrett, apparater og støyende trillevogner. Rett utenfor rom 305 sto hjelpepleieren Truls Jensen. To par øyne møttes. Den andre slo øynene ned og gikk mot heisen og hovedtrappen bak glassdøren med en farget plastpose knuget i den ene hånden. Øyeblikket ble brutt av bråket bakfra med klirrende lyder og skremte utrop.


    «Hallo, vi trenger hjelp her!»


    Han vendte om. Ropet kom fra en dame som veivet febrilsk med armene så armbåndene ringlet. På gulvet lå en skallet mann iført sykehuskjortel, hvor en avslørende flekk spredde seg mellom beina. Tøflene lå under et veltet stativ. Tabletter, tallerkener og den brune sausen utgjorde en uappetittlig dam. Truls dreide hodet tilbake og fikk et siste glimt av ryggen på vei ut før han snudde seg og begynte å gå mot kaoset.


    Kroppstemperaturen til liket var uavvendelig på vei nedover. Den hektiske aktiviteten ville snart dabbe av, hvorpå liket ville bli diskré tildekket og fraktet ned i likkjelleren. Utenfor bygningen brygget det opp til storm i vindkastene.


    Legen Jens Grønning gransket den tilårskomne enkemannen i besøksstolen. Mannen satt sammensunket med bøyd hode, haken nesten nedpå brystet. Etter at ekteparet måtte innse at alt håp var ute, hadde ektemannens resignasjon og forfall blitt påtagelig. Den distingverte herren som utrettelig hadde kjempet for sin kone, var forsvunnet til et sted langt borte.


    «Kondolerer. Dessverre så vi jo hvilken vei det bar. Aktiv behandling ble derfor avsluttet.»


    Svaret var et halvkvalt stønn.


    «Tidspunktet dødsfallet inntrådte på kom likevel uventet på meg. En obduksjon vil kunne gi svar på hvorfor det gikk så raskt.» Han studerte enkemannen som standhaftig fokuserte på gulvet. Tausheten gikk ham på nervene, hørte mannen noe som helst? Legen pustet dypt.


    «Smertelindring er en komplisert balansegang, det må pasienter og pårørende akseptere.» Han la trykk på siste del av setningen.


    Brått løftet mannen hodet. Gråsprengt, viltvoksende skjegg understreket mannens upleide ytre. Bunnløs sorg og forferdelig hjelpeløshet møtte Grønning. Enkemannen nikket for seg selv, før han besværlig reiste seg opp. En krokete hånd med stygge leverflekker på håndbaken grep etter hatten i fanget. Mannen skjøv vekk Grønnings hender og støttet seg til armlenene. Legens blikk festet seg på mannens giftering. Han tvilte på om det ville være mulig å få ringen over det hovne fingerleddet.


    «Ingen obduksjon.» Røsten brast. «Ingen kniv skal skjære i henne, forstår du?» Legen trakk seg noen skritt tilbake. Stolbeina skrapte i linoleumen. Grønning skulle til å si noe mer, men skiftet mening i siste liten. Da døren bak mannen til sist lukket seg, gikk han bort til vinduet, åpnet det og inviterte kulden inn. Vinddraget traff den glattbarberte issen. Han lot den høye, magre kroppen strekke seg ut. Grønning puttet hendene dypt ned i frakkelommen, og fingret atspredt med en kulepenn. Hva nå? En obduksjon var ressurskrevende. Han hadde ikke noe håndfast å vise til, og hva om han kontaktet politiet uten grunn? Enkemannen kom til å bryte sammen hvis han ble mistenkt for barmhjertighetsdrap. Tankerekken ble avbrutt av en hektisk banking på kontordøren. Legen dro igjen vinduet.


    «Kom inn.»


    Dr. Grønning tok aldri opp omstendighetene rundt kvinnens dødsfall, og liket ble ikke obdusert. Døgnet rundt var det gjøremål som ikke kunne utsettes, samtidig som det stadig kom til nye ting som hastet mer. For hver dag veide taushetsplikten og medfølelsen tyngre enn mistanken.

  


  
    


    


    Mai 2011


    


    


    

  

OEBPS/Images/dod_drape_cover.jpg
;,
3
i
|

é juritzen forlai‘,g





OEBPS/Images/logo_farge_ebok_fmt.png
é juritzen forlag





